Tragický koniec oslavy narodenín na výletnej lodi v Rusku: VIDEO Zrážka s člnom, 11 mŕtvych
Jedenásť ľudí zahynulo na vyhliadkovej lodi, na ktorej palube bolo dokopy 16 osôb, citovala agentúra RIA Novosti miestne úrady, ktoré predtým hovorili o desiatich obetiach a jednom nezvestnom. Všetci ľudia na palube boli Rusi. Zvyšných päť ľudí zachránili, potvrdil hovorca ruského ministerstva pre mimoriadne situácie Dmitrij Ulanov.
Traja preživší sú v nemocnici, informoval na svojom webe úrad miestneho guvernéra. Začalo sa vyšetrovanie príčiny nehody. Podľa spravodajskej televízie Rossija-24 bolo plavidlo na prepravu osôb preťažené a jeho osvetlenie bolo v čase nehody vypnuté.
Vyšetrovatelia zadržali majiteľa lodenice, ktorý nezabránil vyplávaniu spomínaného plavidla, katamaránu, uviedol server Newsru.com. Prípad sa vyšetruje podľa paragrafu o spôsobení smrti dvoch a viac ľudí v dôsledku porušenia pravidiel bezpečnej plavby, za čo hrozí až sedem rokov za mrežami.
Na katamaráne pracovníci bezpečnostných zložiek a ich rodinní príslušníci oslavovali 43. narodeniny majora dopravnej polície, ktorý pri zrážke prišiel o život, spolu s manželkou a sedemnásťročnou dcérou. "Opitý kormidelník katamaránu úplne ignoroval výstražné svetelné a zvukové znamenia z člna," poznamenal server. Dodal, že katamarán patril miestnemu politikovi, zapletenému do kriminálnych a sexuálnych škandálov.